Akraneskaupstaður kaupir tvær húseignir við Vesturgötu Bæjarráð Akraness hefur samþykkt að festa kaup á tveimur húsum við Vesturgötu . Annars vegar er það húseignin Vesturgata 25 sem keypt var fyrir 17,5 milljónir króna . Húsið var byggt árið 1932 og bílskúr þess var byggður árið 1971 . Húsið er samtals rúmir 313 fermetrar að stærð . Fasteignamat þess er tæpar 31,7 milljónir króna og brunabótamat þess er tæpar 36,2 milljónir króna . Hins vegar er það húseignin Vesturgata 53 sem keypt var fyrir 9 milljónir króna . Það hús var byggt árið 1954 og er tæplega 189 fermetrar að stærð . Fasteignamat þess er tæpar 14,7 milljónir króna og brunabótamat þess 19,9 milljónir króna . Gísli S. Einarsson bæjarstjóri segir í samtali við Skessuhorn að tilgangurinn með kaupunum sé sá að fjarlægja húsin og skapa tækifæri til byggingar nýrra húsa í staðinn og nefnir í því sambandi að með kaupum á Vesturgötu 53 skapist aðgengi að húsinu að Krókatúni 1 sem einnig er í eigu bæjarins . Hugmyndir eru uppi um að það hús víki einnig fyrir nýrri byggingu . Bæjarráð fól sviðsstjóra tækni - og umhverfissviðs ásamt skipulags - og byggingarnefnd að gera tillögu að notkun lóðanna . Sveinn Kristinsson fulltrúi minnihluta bæjarstjórnar í bæjarráði sat hjá við afgreiðslu málsins . Hann færði til bókar að hann telji eðlilegt að bæjarsjóður kaupi hús í þeim tilgangi að rýma fyrir nýjum . Þar sem ekki liggi fyrir neinar hugmyndir um nýbyggingar á viðkomandi lóðum telji hann rétt að málinu sé frestað á meðan athugun fari fram á því hvort áhugasamir aðilar séu til staðar sem vilji byggja á lóðunum .